**Mesto Vrútky**

 Predkladacia správa

*Určené: na neplánované zasadnutie Mestského zastupiteľstva vo Vrútkach dňa 01.03.2019.*

**Názov materiálu:** „Žiadosť Dušana Chrastinu o predbežné prerokovanie nároku na náhradu škody spôsobenej nezákonným rozhodnutím“

**Materiál obsahuje:** - predkladacia správa

* dôvodová správa

***Návrh na* uznesenie :**

**Mestské zastupiteľstvo vo Vrútkach**

1. **berie na vedomie**

Informáciu vo veci uplatňovania nárokov p. Dušana Chrastinu podľa Zákona č. 514/2003 Z.z. o zodpovednosti za škodu spôsobenú pri výkone verejnej moci v znení neskorších predpisov v súvislosti s jeho odvolaním z funkcie hlavného kontrolóra

**Spracoval: Mgr. Branislav Zacharides, primátor mesta**

**Predkladá: Mgr. Branislav Zacharides, primátor mesta**

Vo Vrútkach, 28.02.2019

...................................................

 podpis predkladateľa

**Dôvodová správa**

Listom zo dňa 21.12.2018 zaevidovaným k 3.1.2019 Dušan Chrastina žiada v zmysle zákona č. 514/2003 Z.z. o zodpovednosti za škodu spôsobenú pri výkone verejnej moci o predbežné prerokovanie nároku na náhradu škody spôsobenej nezákonným rozhodnutím a o náhradu škody v sume 44.639,13 € v rozsahu nevyplatenej mzdy za obdobie 09/2012 do 12/2014 a o náhradu nemajetkovej ujmy v sume 20.000,- €. Celkovo tak Dušan Chrastina požaduje vyplatenie 64.639,13 €.

**Skutkový stav**

(spracované na základe podkladov JUDr. Tomáša Zboju):

Návrhom zo dňa 05.04.2013 podaným na Krajskom súde v Žiline dňa 11.04.2013 sa začalo konanie v právnej veci žalobcu Okresná prokuratúra v Martine proti žalovanému Mesto Vrútky o zrušenie rozhodnutia žalovaného č. 57/2012 zo dňa 19.06.2012, ktorým Mestské zastupiteľstvo vo Vrútkach odvolalo hlavného kontrolóra mesta Vrútky, Dušana Chrastinu, vedené na Krajskom súde v Žiline pod sp. zn. 20S/46/2013. V začatom konaní sa žalobca domáhal zrušenia uznesenia Mestského zastupiteľstva vo Vrútkach v zmysle ustanovenia § 250zf ods. 1 OSP, ktoré je podľa názoru žalobcu v rozpore so zákonom.

Rozsudkom Krajského súdu v Žiline sp. zn. 20S/46/2013 zo dňa 12.11.2013 súd v právnej veci žalobcu Okresná prokuratúra v Martine proti žalovanému Mesto Vrútky o zrušenie rozhodnutia žalovaného č. 57/2012 zo dňa 19.06.2012, návrh žalobcu zamietol a žalobcovi náhradu trov konania nepriznal. Proti rozsudku podal žalobca dňa 16.12.2013 odvolanie. Odvolaním napadnutý rozsudok bol uznesením Najvyššieho súdu Slovenskej republiky sp. zn. 2Sžo/4/2014 zrušený a vec bola vrátená Krajskému súdu v Žiline na ďalšie konanie.

Krajský súd v Žiline uznesením sp. zn. 20S/46/2013 zo dňa 26.07.2016 v právnej veci žalobcu Okresná prokuratúra v Martine proti žalovanému Mesto Vrútky za účasti účastníka konania Dušana Chrastinu v konaní o návrhu na zrušenie uznesenia Mestského zastupiteľstva vo Vrútkach č. 57/2012 zo dňa 19.06.2012 rozhodol tak, že Krajský súd rozhodnutie Mesta Vrútky, Mestského zastupiteľstva vo Vrútkach č. 57/2012 zo dňa 19.06.2012 zrušuje a vec vracia odporcovi na ďalšie konanie. Navrhovateľovi súd náhradu trov konania nepriznáva. Voči tomuto rozhodnutiu podalo Mesto Vrútky dňa 19.09.2016 kasačnú sťažnosť v zmysle § 438 a nasl. SSP z dôvodov podľa § 440 ods. 1 písm. b), f), g), h) a i) SSP. Predmetná kasačná sťažnosť bola zamietnutá uznesením Najvyššieho súdu Slovenskej republiky sp. zn. 3Sžk/1/2017 zo dňa 30.05.2018. Dňa 16.08.2018 podali Mesto Vrútky a primátor mesta ústavné sťažnosti proti uzneseniu Najvyššieho súdu Slovenskej republiky sp. zn. 3Sžk/1/2017 zo dňa 30.05.2018, o ktorých nebolo k dnešnému dňu rozhodnuté.

**Priebeh udalostí:**

16.12.2008 bol na zasadnutí MsZ Vrútky zvolený do funkcie hlavného kontrolóra Dušan Chrastina

16.12.2008 uzatvorená pracovná zmluva Mestom Vrútky s Dušanom Chrastinom s dátumom nástupu do práce 01.01.2009 – na dobu neurčitú

14.02.2012 MsZ Vrútky prijalo uznesenie č. 14/2012 - písomné upozornenie hlavného kontrolóra

24.04.2012 zasadnutie MsZ Vrútky – upozornenia poslancov bez prijatia uznesenia

19.06.2012 MsZ Vrútky prijalo uznesenie č. 57/2012 – odvolanie hlavného kontrolóra Dušana Chrastinu z funkcie

27.06.2012 výpoveď daná zamestnávateľom z pracovného pomeru Dušana Chrastinu

31.08.2012 koniec pracovného pomeru Dušana Chrastinu na Meste Vrútky

17.10.2012 žaloba o neplatnosť skončenia pracovného pomeru výpoveďou zo dňa 27.06.2012 – podanie Dušana Chrastinu na Okresnom súde Martin sp. zn. 5Cpr 2/12

11.10.2012 protest prokurátora proti uzneseniu MsZ Vrútky č. 57/2012 zo dňa 19.06.2012

08.11.2012 MsZ Vrútky prijalo uznesenie č. 143/2012 – nevyhovuje sa protestu prokurátora zo dňa 11.10.2012

14.03.2013 rozsudok Okresného súdu Martin sp. zn. 5Cpr 2/12 – zamietnutý návrh Dušana Chrastinu o neplatnosť skončenia pracovného pomeru výpoveďou

05.04.2013 návrh na začatie konania na zrušenie uznesenia MsZ Vrútky č. 57/2012 zo dňa 19.06.2012 podaný Okresnou prokuratúrou Martin na Krajskom súde v Žiline

30.09.2013 rozsudok Krajského súdu v Žiline sp. zn. 8CoPr/3/2013 – potvrdený rozsudok Okresného súdu Martin sp. zn. 5Cpr 2/12 zo dňa 14.03.2013 o zamietnutí návrhu Dušana Chrastinu o neplatnosť skončenia pracovného pomeru výpoveďou

12.11.2013 rozsudok Krajského súdu v Žiline sp. zn. 20S/46/2013 – návrh na zrušenie uznesenia MsZ Vrútky č. 57/2012 zo dňa 19.06.2012 zamieta

01.01.2015 koniec 6-ročného funkčného obdobia hlavného kontrolóra Dušana Chrastinu podľa § 18a ods. 5 zákona o obecnom zriadení v prípade jeho neodvolania z funkcie

28.01.2015 uznesenie NS SR sp. zn. 2Sžo/4/2014 – zrušuje rozsudok Krajského súdu v Žiline sp. zn. 20S/46/2013 zo dňa 12.11.2013 a vec vracia na ďalšie konanie

12.05.2015 uznesenie Krajského súdu v Žiline sp. zn. 20S/46/2013 – pripúšťa Dušana Chrastinu do konania ako vedľajšieho účastníka na strane žalobcu

25.05.2016 uznesenie NS SR sp. zn. 3Sžo/199/2015 – potvrdzuje uznesenie Krajského súdu v Žiline sp. zn. 20S/46/2013 zo dňa 12.05.2015 o pripustení Dušana Chrastinu do konania ako vedľajšieho účastníka na strane žalobcu

26.07.2016 uznesenie Krajského súdu v Žiline sp. zn. 20S/46/2013 – zrušuje rozhodnutie MsZ Vrútky č. 57/2012 zo dňa 19.06.2012 a vec vracia na ďalšie konanie

30.05.2018 uznesenie NS SR sp. Zn. 3Sžk/1/2017 – zamieta kasačnú sťažnosť sťažovateľa Mesta Vrútky

16.08.2018 ústavná sťažnosť Mesta Vrútky a primátora mesta proti uzneseniu NS SR sp. Zn. 3Sžk/1/2017

21.12.2018 žiadosť Dušana Chrastinu o predbežné prerokovanie nároku na náhradu škody

spôsobenej nezákonným rozhodnutím